สังคมข่าวหุ้นคาเฟอีน
ราคาน้ำมันดิบในตลาดโลกทั้ง เวสต์เท็กซัส (WTI) และเบรนท์ ยังทะยานต่อเนื่อง ล่าสุดขึ้นมายืนเหนือระดับ 50 ดอลลาร์ต่อบาร์เรล สูงสุดในรอบกว่า 10 เดือน ปัจจัยหลักๆ ตอนนี้ก็มาจากกลุ่มกบฏในประเทศไนจีเรีย โจมตีแหล่งผลิตน้ำมัน และทำให้ไนจีเรียมีกำลังการผลิตน้ำมันลดลงต่ำสุดในรอบ 22 ปี กระทั่งหวั่นกันว่า ภาวะน้ำมันล้นตลาดที่มีปัญหาอยู่ จะทำให้เกิดภาวะตึงตัวขึ้น
10 มิ.ย. 2559

ราคาน้ำมันดิบในตลาดโลกทั้ง เวสต์เท็กซัส (WTI) และเบรนท์ ยังทะยานต่อเนื่อง ล่าสุดขึ้นมายืนเหนือระดับ 50 ดอลลาร์ต่อบาร์เรล สูงสุดในรอบกว่า 10 เดือน ปัจจัยหลักๆ ตอนนี้ก็มาจากกลุ่มกบฏในประเทศไนจีเรีย โจมตีแหล่งผลิตน้ำมัน และทำให้ไนจีเรียมีกำลังการผลิตน้ำมันลดลงต่ำสุดในรอบ 22 ปี กระทั่งหวั่นกันว่า ภาวะน้ำมันล้นตลาดที่มีปัญหาอยู่ จะทำให้เกิดภาวะตึงตัวขึ้น
*******ตลาดหุ้นไทยไปต่อไม่ไหว แม้ราคาน้ำมันจะหนุนหุ้นในกลุ่ม ปตท. แต่กลุ่มธนาคารกลับถ่วงตลาด ดัชนีก็เลยรูด ส่วนแนวต้าน 1,450 จุด ก็ผ่านยาก เพราะพี/อี จะพุ่งขึ้นไปถึง 22 เท่า ถือว่าแพงเกินไป แต่จริงๆ แล้วหากมองให้ลึก หุ้นขนาดกลางและเล็กหลายๆ ตัว ราคายังต่ำกว่าพื้นฐานเยอะ ส่วนตัวใหญ่ ตัวเป้ง ราคาขึ้นมามากล่ะ
********นายรพี สุจริตกุล เลขาธิการ ก.ล.ต. เตรียมเข้ากระทรงการคลัง เพื่อขอนัดจับเข่าคุยเกี่ยวกับเรื่องการที่คลังจะเข้ามาถือหุ้นในตลาดหลักทรัพย์ ส่วนความเคลื่อนไหวอื่นๆ หรือจากหน่วยงานเอกชน และตลท. ตอนนี้ก็อยู่นิ่งๆ ปล่อยให้ ก.ล.ต.แอ็คชั่นไป ส่วนจะสำเร็จหรือเปล่ายังไม่รู้ แต่งานนี้มีเหนื่อยแน่นอน
*******ยังดราม่ากันอยู่กับประเด็นที่สถานีโทรทัศน์ไทยพีบีเอส ตัดบางส่วนของรายการ “เถียงให้รู้เรื่อง” ในหัวข้อ “สัมปทานปิโตรเลียมรอบใหม่ ได้คุ้มเสียจริงหรือ” ล่าสุดทาง ศ.ดร.พรายพล คุ้มทรัพย์ ทำหนังสือถึงไทยพีบีเอส ให้มีการหาข้อเท็จจริงที่มีการตัดส่วนความเห็นของตนเองและนักวิชาการอีกท่าน (ผศ.ฐิติศักด์ บุญปราโมทย์) ออกไป พร้อมระบุว่า กรณีนี้เป็นการเข้าข่ายจำกัดสิทธิเสรีภาพในการแสดงความคิดเห็น
******ส่วนด้านไทยพีบีเอสก็มีแถลงการณ์ออกมายอมรับว่าคุณรสนา โตสิตระกูล มีการทักท้วงจริง เพราะมองว่าไม่ยุติธรรม เพราะนักวิชาการอีกสองคน มีความเห็นไปในทิศทางเดียวกับคุณมนูญ ทางไทยพีบีเอสจึงต้องตัดในส่วนความเห็นของนักวิชาการทั้งสองท่านออกไป!! แต่ดูเหมือนแถลงการณ์นี้ ทั้งวิทยากร และนักวิชาการที่ไปร่วมรายการต่างไม่เห็นด้วย และไม่ยอมรับ และยังมีข้อติติงกลับไปอีก
********หุ้น TASCO วานนี้ไปต่อไม่ไหว  เพราะวิ่งแรลลี่มาหลายวัน ปรับลงไป 1 บาท ปิดที่ 32.75 บาท ส่วนเป้าราคาที่โบรกฯ ให้มานั้น บางแห่งให้ถึง 50 บาท บางแห่งให้ 40 บาท ซึ่งก็มีอัพไซด์อีกเยอะเลย พีอี ตอนนี้ 15.53 เท่า โอกาสไปต่อยังมี
******กลุ่มธนาคารพาณิชย์ร่วงยกแผงเลย นำโดยแบงก์ใหญ่ทั้ง BBL KBANK KTB และ SCB เพราะหวั่นว่าจะได้รับผลกระทบเกี่ยวกับภาษีที่ดินและสิ่งปลูกสร้างฉบับใหม่ แต่เท่าที่อ่านจากบทวิเคราะห์ที่มีการประเมินกันเบื้องต้นมองว่า จะกระทบกำไรของแบงก์ต่างๆ มากๆ ซึ่งก็คงต้องรอการดีดลูกคิดคำนวณตัวเลขให้ชัดๆ กันออกมาอีกครั้ง เพราะต้องดูว่าแต่ละแบงก์มีเอ็นพีเอในพอร์ตมากน้อยแค่ไหน
******บริษัทหลักทรัพย์ ไทยพาณิชย์ เชิญชวนผู้มีความต้องการพัฒนาศักยภาพด้านการลงทุนสมัครเข้าร่วมโครงการ “SCBS Infinite Wealth Program”  (หลักสูตรสร้างความมั่งคั่งอย่างยั่งยืนกับ SCBS) รุ่นที่ 3 ภายใต้แนวคิด “Redefine Your Wealth” ฉีกกรอบการลงทุนแบบเดิมๆ เพื่อหาสุดยอดนักลงทุนคุณภาพรุ่นใหม่ที่มีอายุ 25-45 ปี ผู้สนใจสมัครเข้าร่วมโครงการได้ที่ www.scbs.com/iwp
******* พูดถึงไทยพาณิชย์แล้วกลับมาที่คุณญนน์ โภคทรัพย์ ซีอีโอ SCB เพราะล่าสุด มีข่าวเกี่ยวกับพนักงานด้านสินเชื่อรถยนต์ 50 คน ถูกผู้บริหารเลิกจ้างอย่างไม่เป็นธรรม อีกทั้งไม่มีการแจ้งให้ทราบล่วงหน้าตามกฎหมายกำหนด และยังหลีกเลี่ยงที่จะจ่ายเงินโบนัสจากการปฏิบัติงานช่วงกลางปีจำนวนอย่างน้อย 1 เดือน โดยกลุ่มพนักงานและสหภาพฯ SCB ต่างทำหนังสือไปถึงคุณญนน์ พร้อมนายอานันท์ ปันยารชุน นายกกรรมการธนาคารไทยพาณิชย์ และ ดร.วิชิต สุรพงษ์ชัย ประธานกรรมการบริหารธนาคารไทยพาณิชย์ด้วย